CELEX: 32018D2006
Language: sk
Date: 2018-12-11 00:00:00
Title: Vykonávacie rozhodnutie Rady (EÚ) 2018/2006 z 11. decembra 2018, ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty

18.12.2018   
               
               
                  SK
               
               
                  Úradný vestník Európskej únie
               
               
                  L 322/20
               
            
         VYKONÁVACIE ROZHODNUTIE RADY (EÚ) 2018/2006
         z 11. decembra 2018,
         ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     Na základe rozhodnutia Rady 2006/42/ES (2) sa Lotyšsku povolilo uplatňovať do 31. decembra 2009 osobitné opatrenie odchyľujúce sa od článku 21 ods. 1 písm. a) smernice 77/388/EHS (3) s cieľom určiť príjemcu ako osobu povinnú platiť daň z pridanej hodnoty (ďalej len „DPH“) v prípade transakcií s drevom. Na základe vykonávacieho rozhodnutia Rady 2009/1008/EÚ (4) sa Lotyšsku povolilo uplatňovať do 31. decembra 2012 osobitné opatrenie odchyľujúce sa od článku 193 smernice 2006/112/ES s cieľom naďalej určovať príjemcu ako osobu povinnú platiť DPH v prípade transakcií s drevom (ďalej len „osobitné opatrenie“). Povolenie uplatňovať osobitné opatrenie bolo následne predĺžené vykonávacím rozhodnutím Rady 2013/55/EÚ (5) do 31. decembra 2015 a vykonávacím rozhodnutím Rady (EÚ) 2015/2396 (6) do 31. decembra 2018.
                  
               
                     (2)
                  
                  
                     Listom, ktorý Komisia zaevidovala 20. júna 2018, Lotyšsko požiadalo o povolenie naďalej uplatňovať osobitné opatrenie. Listom, ktorý Komisia zaevidovala 17. augusta 2018, Lotyšsko zaslalo správu o uplatňovaní tohto opatrenia, ako sa vyžaduje v článku 2 druhom odseku vykonávacieho rozhodnutia 2009/1008/ES.
                  
               
                     (3)
                  
                  
                     V súlade s článkom 395 ods. 2 druhým pododsekom smernice 2006/112/ES Komisia listami zo 7. septembra 2018 postúpila žiadosť Lotyšska ostatným členským štátom. Listom z 10. septembra 2018 Komisia oznámila Lotyšsku, že má všetky informácie potrebné na posúdenie danej žiadosti.
                  
               
                     (4)
                  
                  
                     Podľa Lotyšska je na trhu s drevom, ktorý patrí medzi jeho najdôležitejšie hospodárske odvetvia, osobitné riziko podvodov v oblasti DPH, pretože ho ovláda veľký počet malých miestnych subjektov a individuálnych dodávateľov. Povaha trhu a zúčastnených podnikov viedli k podvodom v oblasti DPH, ktoré môžu lotyšské daňové orgány len ťažko kontrolovať. S cieľom bojovať proti takémuto zneužívaniu zaviedli pri transakciách s drevom mechanizmus prenesenia daňovej povinnosti, ktorý sa ukázal ako veľmi účinný a podstatným spôsobom znížil počet podvodov v danom odvetví.
                  
               
                     (5)
                  
                  
                     S cieľom zabrániť určitým druhom daňových únikov by sa Lotyšsku malo povoliť uplatňovanie osobitného opatrenia na ďalšie obmedzené obdobie do 31. decembra 2021.
                  
               
                     (6)
                  
                  
                     Vo všeobecnosti sa odchýlky povoľujú na obmedzené obdobie tak, aby sa dalo posúdiť, či sú osobitné opatrenia primerané a účinné. Odchýlky poskytujú členským štátom čas, aby do uplynutia platnosti osobitných opatrení zaviedli iné tradičné opatrenia na boj s daným problémom, čím by sa stalo predĺženie odchýlky nepotrebným. Odchýlka, ktorá umožňuje využitie mechanizmu prenesenia daňovej povinnosti, sa povoľuje iba výnimočne pre konkrétne oblasti, v ktorých dochádza k podvodom, a predstavuje krajné opatrenie. Do uplynutia platnosti osobitného opatrenia by preto Lotyšsko malo implementovať iné tradičné opatrenia na boj proti podvodom v oblasti DPH a predchádzanie týmto podvodom v súvislosti s dodávkami dreva, v dôsledku čoho by už odchýlka od článku 193 smernice 2006/112/ES v súvislosti s takýmito dodávkami nemala byť viac potrebná.
                  
               
                     (7)
                  
                  
                     Osobitné opatrenie nebude mať žiadny negatívny vplyv na vlastné zdroje Únie plynúce z DPH.
                  
               
                     (8)
                  
                  
                     Vykonávacie rozhodnutie 2009/1008/EÚ by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Článok 2 vykonávacieho rozhodnutia 2009/1008/EÚ sa nahrádza takto:
            
               
                  „Článok 2
                  Toto rozhodnutie sa uplatňuje do 31. decembra 2021.“
               
            
         
         
            Článok 2
            Toto rozhodnutie nadobúda účinnosť dňom jeho oznámenia.
            Uplatňuje sa od 1. januára 2019.
         
         
            Článok 3
            Toto rozhodnutie je určené Lotyšskej republike.
         
         
            V Bruseli 11. decembra 2018
            
               
                  Za Radu
               
               
                  predseda
               
               G. BLÜMEL
            
         
         
            (1)  Ú. v. EÚ L 347, 11.12.2006, s. 1.
         
            (2)  Rozhodnutie Rady 2006/42/ES z 24. januára 2006, ktorým sa Lotyšsku povoľuje predĺžiť uplatnenie opatrenia odchylne od článku 21 šiestej smernice Rady 77/388/EHS o zosúladení právnych predpisov členských štátov, týkajúcich sa daní z obratu (Ú. v. EÚ L 25, 28.1.2006, s. 31).
         
            (3)  Šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia (Ú. v. ES L 145, 13.6.1977, s. 1).
         
            (4)  Vykonávacie rozhodnutie Rady 2009/1008/EÚ zo 7. decembra 2009, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 347, 24.12.2009, s. 30).
         
            (5)  Vykonávacie rozhodnutie Rady 2013/55/EÚ z 22. januára 2013, ktorým sa mení a dopĺňa vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s. 16).
         
            (6)  Vykonávacie rozhodnutie Rady (EÚ) 2015/2396 z 10. decembra 2015, ktorým sa mení vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 332, 18.12.2015, s. 142).